Document ID: 32004R1540

KOMMISSIONENS FORORDNING (EF) Nr. 1540/2004
af 27. august 2004
om fravigelse af forordning (EF) nr. 1782/2003 for så vidt angår begyndelsen af perioden for visse betalinger
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001 (1), særlig artikel 145, litra q), og
ud fra følgende betragtninger:
(1)
Ifølge artikel 95 og 96 i forordning (EF) nr. 1782/2003 har mælkeproducenterne ret til en præmie for mælk og mejeriprodukter og tillægsbetalinger fra 2004. Ifølge artikel 28, stk. 2, i samme forordning foretages betalingerne én gang årligt i perioden fra 1. december til 30. juni i det følgende kalenderår.
(2)
Priserne på mælk er på det seneste faldet betydeligt, hvilket destabiliserer producenternes situation og forværrer deres finansielle situation. Under disse forhold har flere medlemsstater anmodet Kommissionen om at træffe hasteforanstaltninger for at overvinde disse vanskeligheder. En fremrykkelse af perioden for udbetalingen af præmierne og tillægsbetalingerne er en passende foranstaltning i så henseende. Af budgetmæssige årsager kan udbetalingen dog ikke finde sted inden den 16. oktober 2004.
(3)
Under disse forhold bør den udbetalingsperiode, der er omhandlet i artikel 28, stk. 2, i forordning (EF) nr. 1782/2003, fraviges for år 2004.
(4)
For at mælkeproducenterne bedre kan forvalte deres finansielle situation, bl.a. under hensyntagen til de udbetalinger, der vil blive foretaget fra den angivne dato, bør nærværende forordning straks træde i kraft.
(5)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Direkte Betalinger -
UDSTEDT FØLGENDE FORORDNING:
Artikel 1
For 2004 fastsættes begyndelsen af perioden for udbetalingerne af præmien for mælk og mejeriprodukter og tillægsbetalingerne som fastsat i afsnit IV, kapitel 7, i forordning (EF) nr. 1782/2003, til den 16. oktober, uanset artikel 28, stk. 2, i forordning (EF) nr. 1782/2003.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. august 2004.

Labels: 17
19
5
6